Peter Skaarup (DD), 2023-04-13:
Tak for det.
Beslutningsforslaget her skal jo sikre, at det bliver forbudt at opføre nye stormoskéer, fordi stormoskéer ifølge forslagsstillerne præger det omkringliggende samfund og andre kommuner negativt.
Jeg vil gerne starte med at understrege, at vi jo grundlæggende hos Danmarksdemokraterne deler forslagsstillernes ønske om, at stormoskéer bliver bekæmpet i Danmark, at stormoskéer er et symbol, som ikke repræsenterer Danmark og danske værdier og det danske samfund.
Vi mener også i Danmarksdemokraterne, at det er vigtigt, at vi sætter ind over for stormoskéer og moskéer i al almindelighed, som i mange tilfælde ikke styrker, men faktisk modarbejder integrationen af indvandrere i Danmark.
Og er der noget, vi ikke har brug for, er det steder, der modvirker integration i Danmark.
Vi har faktisk brug for det modsatte.
Vi har jo f.eks. set Grimhøjmoskeen i Aarhus, som vi også her tidligere har debatteret, direkte sprede had mod Danmark, støtte op om Islamisk Stat, og det er jo fuldstændig uacceptabelt, og det bliver vi nødt til at se i øjnene.
Vi kan ikke bare sige: Nå ja, der er nogle ulovligheder, og det skal vi også lige være lidt opmærksomme på, og vi har nok nogle, der hjælper os med det.
Nej, det er bestemt ikke acceptabelt under nogen omstændigheder.
Hvis man skal kunne lukke en moské eller forening og sætte ind med grundloven i forhold til det, rummer det selvfølgelig visse vanskeligheder.
Vi har set det med rocker- og indvandrerbander, hvor det sådan med lodder og trisser er lykkedes at få forbudt LTF.
Der er tale om i øjeblikket, at man kan forbyde Satudarah, og fremtiden må jo vise, om det vil lykkes.
Men det er klart, at det er noget, justitsministeren og Justitsministeriet er nødt til at forholde sig til, for er der foreninger, moskéer og stormoskéer, der virker ved et ulovligt ærinde, kan man sige – altså hvis der foregår systematiske ulovligheder i en stormoské – er der jo kun én ting at gøre, og det er at lukke et sådant tilholdssted for yderligtgående personer.
I forbindelse med debatten om Grimhøjmoskeen var det noget af det, der blev spurgt ind til fra Folketingets side: Hvad kunne man gøre, og på hvilken måde kunne man gøre noget i forhold til Grimhøjmoskeen?
Og der måtte vi se på, at det blev slået fast af Justitsministeriet, at der ikke lå et tilstrækkeligt bevismateriale.
Der var ikke tilstrækkeligt bevismæssigt grundlag på det tidspunkt for at kunne lukke Grimhøjmoskeen.
Det kunne man så diskutere og undre sig over, men det var det, der var situationen.
Og grundlaget for det svar, vi fik dengang, var, at det var enkeltpersoner, og at det altså ikke var alle medlemmer af moskéen, der begik de her ulovligheder.
Man kan selvfølgelig diskutere, om det virkelig kan være rigtigt, at man ikke kan lukke en moské, hvor formanden decideret bakker op om Islamisk Stat.
Vi synes, det er rigtigt, at vi under udvalgsbehandlingen får spurgt mere ind til spørgsmålet om grundloven.
Om det så er kirkeministeren eller en anden minister, i det her tilfælde justitsministeren, vi skal gøre det over for, så må vi så gøre det.
Jeg har tidligere givet udtryk for, at man også må kigge på stormoskéers finanser og bestyrelser, så man egentlig identificerer, hvilke organisationer der støtter moskéerne, og hvem det egentlig er, moskéerne arbejder for.
Og der vil jeg også opfordre regeringen til at gøre det samme, for vi skal grundlæggende have langt bedre styr på kontrollen med stormoskéer og moskéer i øvrigt, så vi sikrer os, at der ikke foregår noget, som virker i radikaliserende retning.
Jeg føler mig overbevist om, at det er der faktisk stor enighed om i Folketinget, og derfor er det også bare vigtigt, at vi får gjort noget ved det, og jo før, jo bedre, minister, i forhold til det, der blev sagt som indledning.
Vi skal ikke acceptere, at stormoskéer spreder budskaber, der modvirker integration, og som på ingen måde stemmer overens med danske værdier.
Hvis vi kigger os rundtomkring i Europa, er man jo lige så godt klar over det, som vi er; i Frankrig lukker man moskéer og fora, som virker for islamisme.
Vi er nødt til at gøre det samme i Danmark, vi er nødt til at se i øjnene, at der er en trussel, og den trussel skal vi imødegå.